Poul Andersen (S), 1999-04-28:
Jeg synes, der er grund til at rose ministeren for en utrolig god redegørelse.
Der er jo sådan, at man sidder og spekulerer
på: Har vi virkelig nået alle de ting?
Ja, det er også rigtigt, det har vi besluttet, og det kommer så efterfølgende; for det er jo det, der er karakteristisk ved det store område her: at en hel del af effekten først kommer på et senere tidspunkt.
I de større byer fremgår det jo også klart og tydeligt, hvilken effekt det har haft med Storebæltsforbindelsen, og vi har fået den store persontransportfordel, der er sket ved det, udbygget på en rimelig måde.
Også på landdistriktsområdet har vi nu fat omkring igangsætning af nogle konkrete initiativer.
Når man sidder og læser redegørelsen, finder man også ud af: Ja, vi har besluttet det med S-togene.
Det kommer så i løbet af de næstkommende år og vil sandsynligvis få, bare det med det nye materiel, en enorm effekt.
Jeg har sådan for sjovs skyld prøvet at dykke lidt ned i, hvad det har betydet for Lollandsbanen.
Lollandsbanen har jo fået nyt materiel, og i 1998 fik den alene på den baggrund en fremgang på 12,5 pct., og det viser sig, at effekten stadig væk holder ved i år, nemlig at der i de tre første måneder er en effekt på yderligere 6,5 pct.
Det er egentlig meget godt at skrive sig bag øret i forhold til de forhandlinger, vi forhåbentlig snart skal i gang med omkring nogle nye, flerårige aftaler.
Hvad er det så for nogle krav, vi skal være opmærksomme på i fremtiden i forhold til det kollektive trafiksystem?
Der er vi enige i, at det er kvalitet, det her handler om, hvad der også er påvist i forhold til Lollandsbanen, som jeg har fremdraget som et eksempel.
Punktligheden skal blive bedre, vi skal også have nogle hurtigere forbindelser imellem de enkelte byer, en hurtigere drift på togene, og sidst, men ikke mindst det, som ministeren har igangsat nu, nemlig at få kunderne bedre inddraget, at få behovet beskrevet bedre, så vi også kan få det mere implementeret i de beslutninger, der skal træffes i årene fremover.
Ser vi på hovedstaden for at kigge på det, vi rent politisk kunne forestille os ligesom var de manglende elementer, hvad det er for nogle incitamenter, der skal til i fremtiden, ja, så er der jo klart peget på, at vi har kapacitetsproblemer i forhold til København-Ringsted.
Det arbejdes der på.
Der er igangsat undersøgelser af det, og der er også foreslået nogle etapeopdelinger af selve projektet, herunder også selve banegården i hovedstaden.
Og et andet vigtigt element er jo togstrækningen til Kalundborg; dér er rejsehastigheden simpelt hen for langsom, og det er også her, vi bør fokusere på nyt materiel.
Det samme gør sig gældende i det sydsjællandske område.
Landdistrikterne, som jeg var inde på før,
har vi jo fået lavet en aftale om i forbindelse med pinsepakken, hvor der nu er afsat midler, og hvor vi får fokuseret på igangsætning af nogle fleksible systemer.
Men ellers er det jo her, vi må sige, at privatbilen i stor udstrækning er det bærende element. Ny teknologi vil også være en forudsætning for, at vi kan forøge kapaciteten både på vores jernbanestrækninger og også på busområdet, her informationsmæssigt osv. Sikkerhedssystemet ATC er også et af de elementer, vi vægter utrolig højt at få med i de kommende forhandlinger.
Trafikknudepunkterne, som vi er i gang med, med udbygning af et bedre sammenfald med busser, privatbiler, cykler osv., jamen det er helt essentielt i forhold til, at folk føler sig trygge ved, at man kan koble tingene ordentligt, og at vi også på den måde får det bedre udnyttet. Støjpuljen har ministeren i sin redegørelse ikke nævnt så meget om.
Vi mener, at vi skal fortsætte i hvert fald mindst på det niveau, som vi har nu, for at vi kan få dæmpet støjen med den øgede trafikmængde, der er i kollektive trafiksystem på jernbaneområdet.
Det er vigtigt, at vi fortsætter den proces politisk, som vi har vægtet, i forhold til at vi vælger noget miljørigtigt materiel og stiller krav omkring det, også til fremtidens transportmidler.
Arbejdsdelingen imellem stat, amt og kommune er jo noget af det, der er givet løfte om skal diskuteres, men jeg vil godt sige, at de signaler, der har været fra amterne, eksempelvis når vi har snakket om det med overtagelse af sidebanerne, at man her ser muligheden for at nedlægge dem og indsætte busser, at det er ikke noget, vi i Socialdemokratiet går ind for.
Derfor er det jo altså også et spørgsmål om, at der bliver en fortsættelse af den proces, som vi umiddelbart ser med hensyn til det koordinerende i forhold til det kollektive trafiksystem.